เกษตรกรรวมกลุ่มแปลงใหญ่ผลิตเมล่อนและแคนตาลูป สร้างรายได้
นายพิรัช จันทิมา นายอำเภอแม่ใจ จังหวัดพะเยา พร้อมด้วยกลุ่มเกษตรกรแปลงใหญ่ ในพื้นที่ตำบลศรีถ้อย อำเภอแม่ใจ จังหวัดพะเยา ลงพื้นที่ตรวจดูผลผลิตเมล่อนและแคนตาลูป ของกลุ่มเกษตรกรแปลงใหญ่ในพื้นที่ หลังจากทางอำเภอ เกษตรอำเภอ พาณิชย์จังหวัด และหน่วยงานที่เกี่ยวข้อง ส่งเสริมให้เกษตรกรได้ทำการผลิตเมล่อนและแคนตาลูป ซึ่งถือเป็นผลิตผลที่สำคัญของพื้นที่อำเภอแม่ใจ ที่สามารถทำรายได้ให้กับเกษตรกรเป็นอย่างดี ในการดำเนินการที่จะพัฒนาคุณภาพของผลผลิตให้เป็นมาตรฐาน GAP ซึ่งปัจจุบันผลผลิตได้เริ่มออกสู่ตลาดและสามารถจำหน่ายได้ในราคาที่เหมาะสมและมีผู้เดินทางมาสั่งจองและหาซื้อกันอย่างต่อเนื่องนายบุญเรือง แสงบุญเรือง เกษตรกรในพื้นที่หมู่ที่ 12 ตำบลศรีถ้อย อำเภอแม่ใจ ที่เข้าร่วมโครงการเกษตรแปลงใหญ่พัฒนามาตรฐานสินค้า GAP กล่าวว่า ตนเองได้ทำการปลูกแคนตาลูปจำนวนเนื้อที่ประมาณ 5 ไร่ ซึ่งขณะนี้ผลผลิตเริ่มออกสู่ตลาดแล้ว ซึ่งปีนี้ผลผลิตค่อนข้างมีความสมบูรณ์ โดยผลผลิตรวมคาดว่าจะมีประมาณ 15 ตัน ซึ่งหลังจากที่ได้รวมกลุ่มเกษตรกรแปลงใหญ่ พบว่า สามารถจำหน่ายผลผลิตได้ เนื่องจากทุกภาคส่วนได้มีการส่งเสริมทั้งในเรื่องของการผลิต ผลผลิตแคนตาลูป รวมทั้งเรื่องของการตลาด ขณะนี้สามารถจำหน่ายได้กิโลกรัมละ 25 บาท และหลังจากที่เข้าร่วมในการผลิตตามมาตรฐาน GAP แล้วพบว่ายอดขายสามารถจำหน่ายได้อย่างต่อเนื่องและมีรายได้ดีกว่าที่ผ่านมาขณะที่ นายพิรัช จันทิมา นายอำเภอแม่ใจ กล่าวว่า ทางอำเภอได้ร่วมกับทุกภาคส่วน ทั้งเกษตรจังหวัด พาณิชย์จังหวัด ตลอดจนหน่วยงานที่เกี่ยวข้อง พัฒนาให้เกษตรกรได้มีการรวมกลุ่มเป็นแปลงใหญ่ในการผลิตสินค้าทางด้านการเกษตร ซึ่งเมล่อนและแคนตาลูป ถือเป็นผลผลิตที่สำคัญที่สร้างรายได้ให้กับเกษตรกรในพื้นที่ ดังนั้นจึงได้มีการส่งเสริมให้มีการรวมกลุ่มในการผลิตดังกล่าวให้มีมาตรฐาน GAP ซึ่งจะทำให้สามารถจำหน่ายได้ในราคาที่เหมาะสม รวมทั้งไม่มีปัญหาในเรื่องของการตลาด ปัจจุบันทางอำเภอได้มีการส่งเสริมให้มีการรวมกลุ่ม โดยมีผลผลิตเมล่อนที่เป็นสินค้าปลอดภัย ตามมาตรฐาน GAP จำนวน 16 โรง มีผลผลิตประมาณ 30 ตัน และผลผลิตจะออกตลอดทั้งปี เพราะมีการวางแผนการผลิต พร้อมกับจะทำเป็นห้วงเวลาในการผลิตที่สามารถออกสู่ตลาดตลอดทั้งปี ปัจจุบันสามารถที่จะจำหน่ายได้ในราคากิโลกรัมละ 80 บาทขณะที่แคนตาลูปก็มีการส่งเสริมให้เกษตรกรได้ทำการผลิตสินค้าตามมาตรฐาน GAP เช่นกัน ซึ่งเป็นการรวมกลุ่มของเกษตรกรแปลงใหญ่ โดยขณะนี้มีพื้นที่ร่วมโครงการประมาณ 50 ไร่ และมีผลผลิตประมาณ 300 ตัน ขณะนี้เริ่มออกสู่ตลาดแล้วเช่นกัน โดยจะมีการวางแผนกระจายสินค้าไปในทุกช่องทาง ทำให้เกษตรกรสามารถจำหน่ายผลผลิตได้อย่างต่อเนื่อง